Diari Oficial de la Generalitat Valenciana


Sumari del DOGV 7987, del 24-02-2017 (2017/1455)

RESOLUCIÓ de 20 de febrer de 2017, de la Direcció General de Política Lingüística i Gestió del Multilingüisme, per la qual s'aproven les instruccions d'acollida d'estudiants d'educació superior Erasmus+ per a la realització de pràctiques en centres educatius valencians.
------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7987

Data del DOGV
:   24-02-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/1455


Data del document
:   20-02-2017

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport
    * centre d'ensenyament

RESOLUCIÓ de 20 de febrer de 2017, de la Direcció General de Política Lingüística i Gestió del Multilingüisme, per la qual s'aproven les instruccions d'acollida d'estudiants d'educació superior Erasmus+ per a la realització de pràctiques en centres educatius valencians. [2017/1455]  
El Reglament (UE) núm. 1288/2013, del Parlament Europeu i del Consell, d'11 de desembre de 2013, pel qual es crea el programa Erasmus+, d'educació, formació, joventut i esport de la Unió, ofereix, dins del sector d'educació superior, activitats de mobilitat d'estudiants per a realitzar pràctiques en centres educatius en un país del programa o en un país diferent de l'organització d'origen i d'on viu l'estudiant.  
  
La Llei orgànica 2/2006, de 3 de maig, d'educació, modificada per la Llei orgànica 8/2013, de 9 de desembre, per a la millora de la qualitat educativa, indica, en l'article 2, que una de les finalitats del sistema educatiu espanyol és la capacitació per a la comunicació en la llengua oficial i cooficial i en una o més llengües estrangeres. En aquest sentit, les normes del Consell que estableixen els currículums de l'Educació Primària (Decret 108/2014, de 4 de juliol), d'Educació Secundària Obligatòria i Batxillerat (Decret 87/2015, de 5 de juny), d'escoles oficials d'idiomes (decrets 155/2007, de 21 de setembre; 119/2008, de 5 de setembre, i 138/2014, de 29 d'agost), i de Formació de Persones Adultes (Llei 1/1995, de 20 de gener) inclouen, com a objectiu, l'adquisició de la competència comunicativa en una o més llengües estrangeres.  
  
El Reial Decret 592/2014, d'11 de juliol, pel qual es regulen les pràctiques acadèmiques externes dels estudiants universitaris, estableix que les pràctiques acadèmiques externes constitueixen una activitat de naturalesa formativa realitzada pels estudiants universitaris i supervisada per les universitats l'objecte de les quals és permetre'ls aplicar i complementar els coneixements adquirits en la seua formació acadèmica, afavorint l'adquisició de competències que els preparen per a l'exercici d'activitats professionals, els faciliten l'ocupabilitat i fomenten la capacitat d'aprenentatge. Aquestes pràctiques podran realitzar-se en la universitat o en entitats col·laboradores, com ara empreses, institucions i entitats públiques i privades en l'àmbit nacional i internacional.  
  
El Decret 9/2017, de 27 de gener, del Consell, pel qual s'estableix el model lingüístic educatiu valencià i se'n regula l'aplicació als ensenyaments no universitaris de la Comunitat Valenciana, defineix el plurilingüisme com «la circumstància personal, social o escolar en què s'adquireixen i s'usen tres o més llengües de manera integrada». A més, en regula l'aprenentatge en l'ensenyament no universitari a través de programes que garanteixen la presència vehicular d'alguna llengua estrangera en àrees, matèries o mòduls no lingüístics.  
La Direcció General de Política Lingüística i Gestió del Multilingüisme de la Conselleria d'Educació, Investigació, Cultura i Esport ofereix la possibilitat a estudiants d'institucions europees d'educació superior de realitzar pràctiques en centres educatius de la conselleria competent en matèria d'educació, amb l'objectiu d'afavorir de manera eficaç el plurilingüisme i elevar efectivament el nivell de comprensió i expressió oral en llengües estrangeres en el sistema educatiu.  
  
L'acollida de joves estudiants provinents d'institucions d'educació superior d'altres països europeus és beneficiosa perquè internacionalitza els nostres centres educatius, amb actuacions que afavoreixen el domini de llengües diferents, en un context internacional globalitzat en els àmbits educatiu, econòmic i social.  
En el sistema educatiu valencià, amb una tradició bilingüe consolidada, la presència de més llengües curriculars i vehiculars potencia l'adquisició de llengües addicionals i, en aquest sentit, l'acollida d'estudiants d'educació superior Erasmus+ procedents d'altres països és enriquidora i pren sentit en l'Europa multilingüe i multicultural del segle XXI.  
Per tot això, fent ús de les competències que m'atribueix el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer. Objecte  
Aquesta resolució té com a objecte aprovar les instruccions que regulen l'acollida d'estudiants estrangers d'educació superior del programa Erasmus+ per a la realització de pràctiques en centres educatius valencians.  
  
Segon. Destinataris  
Els destinataris de les instruccions són els centres públics d'Educació Infantil, Primària, Secundària, Formació Professional, escoles oficials d'idiomes i centres de Formació de Persones Adultes, i els estudiants estrangers que s'acullen al programa.  
  
Tercer. Normativa aplicable  
La normativa aplicable al programa és el Reglament (UE) núm. 1288/2013, del Parlament Europeu i del Consell, d'11 de desembre de 2013, pel qual es crea el programa Erasmus+ d'educació, formació, joventut i esport de la Unió i pel qual es deroguen les decisions núm. 1719/2006/CE, 1720/2006/CE i 1298/2008/CE, i també el Reial decret 592/2014, d'11 de juliol, pel qual es regulen les pràctiques acadèmiques externes dels estudiants universitaris.  
Els estudiants europeus d'educació superior que participen en el programa d'acollida Erasmus+ es regeixen per la Carta de l'Estudiant Erasmus+, que és facilitada per la institució d'origen i que es pot consultar també en la pàgina web de la Comissió Europea:  
  
http://ec.europa.eu/dgs/education\_culture/repository/education/opportunities/higher-education/doc/charter\_en.pdf  
  
Quart. Característiques del programa  
La finalitat d'aquestes estades és l'acollida d'estudiants estrangers per tal de realitzar pràctiques en qualsevol activitat pròpia dels centres educatius. La durada d'aquestes estades està compresa entre els dos i els dotze mesos.  
Les pràctiques formatives externes Erasmus+ adreçades als estudiants universitaris procedents d'institucions europees d'educació superior poden ser de dos tipus:  
1. Pràctiques integrades en els plans d'estudi, amb una correspondència en crèdits acadèmics.  
2. Pràctiques voluntàries, sense correspondència ni reconeixement en el currículum acadèmic.  
  
Cinqué. Procediment per a la formalització de l'estada  
Els centres educatius que vulguen ser centres receptors d'estudiants europeus Erasmus+ per a realitzar un període de formació pràctica han de procedir com s'indica a continuació:  
1. Contactar amb l'estudiant mitjançant la plataforma comuna de publicació d'ofertes de pràctiques del programa Erasmus+ (www.erasmusintern.org) o directament amb la institució d'educació superior d'origen de l'estudiant estranger. L'estudiant ha de subscriure el conveni de subvenció Erasmus+ al seu centre d'origen.  
2. Signar l'acord d'aprenentatge entre la institució d'educació superior d'origen i el director del centre educatiu on es realitzaran les pràctiques. El model d'acord d'aprenentatge serà proporcionat per la institució d'educació superior d'origen o bé es pot descarregar en la pàgina de la Comissió Europea.  
3. Sol·licitar a l'estudiant un certificat negatiu d'antecedents penals del país d'origen o el país d'on siga nacional. Aquest certificat haurà d'estar acompanyat de la traducció a l'anglés, castellà o valencià i confrontada per la institució d'educació superior de l'estudiant.  
  
4. Enviar una còpia escanejada de l'acord d'aprenentatge, el conveni de subvenció d'Erasmus+ i el certificat negatiu d'antecedents penals al Servei d'Idiomes i Programes Europeus de la Direcció General de Política Lingüística i Gestió del Multilingüisme (nogphzzykpd@ssn.dq).  
  
En acabar la mobilitat, si l'alumne ho sol·licita, el centre educatiu receptor li expedirà un certificat de pràctiques en què constaran les dates de les pràctiques i el total d'hores realitzades. Aquest certificat ha de seguir el model Higher Education Learning Agreement for Traineeships, aportat prèviament per l'estudiant juntament amb el conveni de subvenció i l'acord d'aprenentatge.  
  
Contra aquesta resolució, que no posa fi a la via administrativa, es pot interposar un recurs d'alçada davant de la Secretaria Autonòmica d'Educació i Investigació, en el termini d'un mes comptat des de l'endemà de la publicació en el Diari Oficial de la Generalitat Valenciana, d'acord amb el que disposen els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
  
València, 20 de febrer de 2017.- El director general de Política Lingüística i Gestió del Multilingüisme: Rubén Trenzano Juan.